དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།ལུས་ཀྱི་ལས་ནི་ལུས་ངག་ཡིད་དང་གསུམ།།དགེ་དང་མི་དགེ་ལུང་མ་བསྟན་ལ་སྤྱོད།།བྱེ་བྲག་དབང་པོ་ལྔ་ཡིས་རང་ཡུལ་འཛིན།།ལུས་ཀྱི་དབྱེ་བ་རྟེན་དང་ན་ཚོད་དང༌།རང་བཞིན་ནད་ཀྱི་སྒོ་ནས་དབྱེ་བ་བཞི།།རྟེན་གྱིས་དབྱེ་ན་ཕོ་མོ་མ་ནིང་གསུམ།།ན་ཚོད་དབྱེ་བ་བཅུ་དྲུག་བར་བྱིས་པ།།དེ་ལས་ལུས་ཟུངས་དབང་པོ་གཟི་མདངས་སྟོབས།།འཕེལ་འགྱུར་བདུན་ཅུའི་བར་དུ་དར་མ་སྟེ།།དེ་ལས་ཟད་པ་ཕན་ཆད་རྒན་པོ་ཡིན།།རང་བཞིན་རྐྱང་པ་ལྡན་དང་འདུས་པ་བདུན།།དེ་ལ་རླུང་གིས་བསྐྱེད་པའི་མི་རྣམས་ནི།།དབྱིབས་སྒུར་ཤ་སྐེམ་མདོག་སྔོ་སྨྲ་བ་མང༌།།གྲང་ལྷགས་མི་བཟོད་འགྲོ་ཚེ་སྒྲ་དང་བཅས།།ནོར་ཆུང་ཚེ་ཐུང་གཉིད་སྲབ་ལུས་བོངས་ཆུང༌།།གླུ་དང་དགོད་དང་འཐབ་མོ་མདའ་ལ་དགའ།།མངར་སྐྱུར་ཁ་ཚའི་རོ་ལ་སྲེད་པ་སྟེ།།བྱ་རྒོད་ཁྭ་ཝའི་མཚན་ཉིད་ལྡན་པ་ཡིན།།མཁྲིས་པའི་རང་བཞིན་སྐོམ་དད་བཀྲེས་ཤས་ཆེ།།སྐྲ་ལུས་མདོག་སེར་བློ་རྣོ་ང་རྒྱལ་ཆེ།།རྔུལ་ཆེ་དྲི་ང་ཚེ་ནོར་ལུས་བོངས་འབྲིང༌།།མངར་ཁ་བསྐ་བསིལ་ཟས་ལ་སྲེད་པ་སྟེ།།སྟག་སྤྲེ་གནོད་སྦྱིན་མཚན་ཉིད་ལྡན་པ་ཡིན།།བད་ཀན་རང་བཞིན་ཅན་ནི་ལུས་བསིལ་ཞིང༌།།རུས་ཚིགས་མི་མངོན་ཤ་རྒྱས་ཁ་དོག་དཀར།།དབྱིབས་དགྱེ་བཀྲེས་སྐོམ་ཉོན་མོངས་ཐན་པ་བཟོད།།ལུས་ཚོ་ཚེ་རིང་ནོར་མང་གཉིད་མཐུག་ཅིང༌།།ཞེ་སྡང་འདམ་རིང་རང་བཞིན་ངང་རྒྱུད་བཟང༌།།ཚ་སྐྱུར་བསྐ་རྩུབ་ཟས་ལ་སྲེད་པ་སྟེ།།སེང་གེ་ཁྱུ་མཆོག་མཚན་ཉིད་ལྡན་པ་ཡིན།།ལྡན་དང་འདུས་པ་འདྲེས་ལས་ཤེས་པར་བྱ།།ནད་ཀྱིས་དབྱེ་བ་རྣམ་པར་མ་གྱུར་གྱུར།།རྣམ་པར་མ་གྱུར་ལུས་གནས་ཐ་མལ་ལ།།ནད་མེད་གནས་དང་རིང་དུ་འཚོ་བར་བྱ།།རྣམ་གྱུར་ནད་ཀྱིས་བཅོམ་པའི་ལུས་དེ་གསོ།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་ལུས་ཀྱི་ལས་དང་དབྱེ་བ་བསྟན་པའི་ལེའུ་སྟེ་དྲུག་པའོ།།།།